**Pressemelding**

*fra Coop Norge Handel AS*

Dato: 17. februar 2010

**Coop Obs! Sartor vinner av ”Årets Hypermarked 2009”**

**- Jeg er stolt av alle mine medarbeidere som har vært med å gjøre vårt hypermarked til kjedens beste i 2009, sier hypermarkedsjef Gjertrud Botnen Aalmo i Coop Obs! Hypermarked Sartor, som eies av Coop Hordaland.**

Kåringen av Årets Hypermarked fant sted under Coop Obs! sin hypermarkedssamling i Oslo.

- Coop Obs! Hypermarked Sartor har vist godt butikkarbeid over flere år, og kan være stolte av det arbeidet de har lagt ned. Hypermarkedet har levert jevnt gode prestasjoner innen alle kriteriene som er satt til årets butikk, og det er grunnen til at de gikk seirende ut av en svært jevn konkurranse, sier kjededisponent Knut Wellerop i Coop Norge Handel AS.

Hypermarkedene ble blant annet målt på størst vekst i omsetning, utvikling i bruttofortjeneste og omsetning per arbeidet time.

- Frukt og grønt har vært en stor satsning i 2009 for kjeden, og vi har derfor også lagt vekt på hvor stor andel av omsetningen butikken har på frukt og grønt. I tillegg er resultatet i Coops Kundeundersøkelse og resultatene i Klar for Kunde vektlagt, sier Wellerop.

Gjertrud Botnen Aalmo tror at en av grunnene til at de har levert så gode resultater er at de har jobbet systematisk over flere år med opplæring og kompetanseheving på sine ansatte.

- Medarbeidere som har god kunnskap får også selvtillit i jobben, som igjen gir medarbeidere som trives på arbeidsplassen. Vi har dyktige folk og et godt arbeidsmiljø. Det tror jeg er en viktig kilde til suksess, i tillegg til at vi selvsagt har fokus på å selge, sier Gjertrud, som har en årlig omsetning i hypermarkedet på cirka 300 millioner kroner.

Nummer to ble Coop Obs! Hypermarked Ålesund, mens Coop Obs! Hypermarked Lagunen ble nummer tre som Årets Hypermarked 2009.

*For mer informasjon:*

Kjededisponent Knut Wellerop, mobil 907 79 284

Hypermarkedssjef Gjertrud Botnen Aalmo, mobil 900 49 121

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Coop Norge Handel AS er et datterselskap av Coop Norge SA. Coop Norge Handel AS driver foruten egen industri grossist-, logistikk- og kjedevirksomhet både på dagligvarer og en rekke faghandelsområder som bygg, tekstil, sport og elektro. Cooper Norges eneste medlemseide dagligvarekjede som drives av 129 samvirkelag. Bak disse står rundt 1,2 millioner medlemmer. Coop driver detaljhandel, eiendoms- og industrivirksomhet. Samvirkelagene er organisert i fellesorganisasjonen Coop Norge SA., mens datterselskapet Coop Norge Eiendom AS driver kjøp, salg, utvikling og forvaltning av eiendom. Coop driver i dag rundt 870 dagligvarebutikker innenfor egne kjedekonsepter i tillegg en del kjedeløse. Coop driver også rundt 20 store byggevarehus og flere faghandelsprofiler i ulike bransjer. Til sammen har Coop cirka 1.200 butikker over hele landet.